還華賢良九經說賢良進卷語林等
作者：葉適
朝代：宋

paragraphs: 華君官五世，人物樸而重。
窮經不辭難，著論何其勇。
編排過百帙，裝庋高一冢。
見聞頗驚訕，吟玩自欣悚。
余本空疎人，盛刺勤遠捧。
津般俾之讀，涉岸滄溟洶。
惟知畏浩博，敢復議煩冗。
芄蘭恨柔蔓，櫟社嫌擁腫。
誰令獨管吹，而爲衆竽恐。
楊墨岐路迷，服鄭丘林拱。
西鄰黄策子，簡要獲天寵。
君兮幸持歸，卧看雲生壠。